***Autocrates*** er en slekt av biller som bare er kjent fra Sørøst-Asia. Det er beskrevet 6 arter. Til tross for at disse billene er meget store og oppsiktsvekkende er lite kjent om dem. Larvene til den eneste arten der disse er kjent lever under barken på døde trær, og man antar at dette også gjelder de andre. Billene kjennes særlig på sine sterkt forstørrede, fremoverrettede kjever (mandibler). De kan ligne på visse trebukker (Cerambycidae) eller hjortebiller (Lucanidae), men kan skilles fra disse på at for- og mellomføttene er fem-leddet, bakføttene fire-leddet.

Utseende
--------

Store til meget store (30 – mer enn 80 mm) biller, avlange, med sterkt forstørrede, fremoverrettede kjever. Kroppsformen er svakt avflatet. Oversiden er blank, gjerne med noe metallisk glans. Skallet (kutikulaen) er svært tykt og billene er meget harde. **Hodet** er stort og bredt, med store fasettøyne som er mye høyere enn brede. Overkjevene (mandiblene) er ofte lengre enn resten av hodet, med flere tenner på innsiden. Antennene er 11-leddete og omtrent så lange som halve kroppslengden. Det innerste leddet er forlenget og klubbeformet, de tre ytterste leddene er mye kortere enn de innenfor og danner en liten kølle. **Brystskjoldet** (pronotum) er omtrent dobbelt så langt som bredt. Framhjørnene er noe framtrukket. Sidekanten har en knekk på midten eller flere kraftige tenner. Hos noen arter har oversiden et par blanke knøler. **Dekkvingene** er avlange, jevnt tilsmalnende bakover, uten punktrekker. **Beina** er middels lange, slanke, for- og mellomføttene består av fem ledd, bakføttene av fire. Kjønnene er noe ulike, hannene har større kjever enn hunnene.

Levevis
-------

Trictenotomidene lever i subtropiske og tropiske skoger, både regnskoger og monsunskoger. Trolig lever larvene til alle artene under bark på døde trær. Billene flyr godt, men også de voksne tilbringer trolig mesteparten av tiden under bark.

Utbredelse
----------

De er utbredt mellom India og Vietnam, nordover går de til Korea.

Systematisk inndeling
---------------------

**Treliste**
* Ordenen biller, Coleoptera Linnaeus, 1758
	+ Underordenen Polyphaga Emery, 1886
		- Gruppen (infraorden) Cucujiformia Lameere, 1938
			* Overfamilien heteromerer, Tenebrionoidea Latreille, 1802
				+ Familien **Trictenotomidae** Blanchard, 1845
					- Slekten ***Autocrates*** Thomson, 1860 - svært store arter, litt skinnende
						* *Autocrates aeneus* (Parry, 1847) - Himalaya fra India til Kina
						* *Autocrates ivanovi* Drumont, 2016 - Vietnam
						* *Autocrates lini* Hu, Drumont & Telnov, 2022  - Kina
						* *Autocrates maqueti* Drumont, 2006 - Kina, Korea
						* *Autocrates oberthueri* Vuillet, 1910 - Tibet, Kina
						* *Autocrates vitalisi* Vuillet, 1912 - Vietnam, Kambodsja, Kina (Guangdong, Guangxi, Hainan, Sichuan, Tibet, Yunnan), Laos, Thailand, Vest-Malaysia, Myanmar

Referanser
----------

1. ↑  Drumont, Alain (2016). «Nouvelle contribution à l’étude du genre *Autocrates* Thomson, 1860 avec la description d’une nouvelle espèce du Vietnam: *A. ivanovi* n. sp. (Coleoptera: Trictenotomidae)» (PDF). *Revista gaditana de Entomología*. 7 (1): 25–36.
2. ↑  Hu, Fang-Shuo; Drumont, Alain; Telnov, Dmitry (2022). «A New Autocrates J. Thomson, 1860 (Coleoptera: Trictenotomidae) from Dayaoshan, S China: The Importance of Biodiversity Refugia». *Annales Zoologici*. 72 (3): 371-388.

Kilder
------

Telnov, D.: Trictenotomid beetles (Trictenotomidae). Med bilder av to av artene.

Eksterne lenker
---------------

* (en) *Autocrates* i Encyclopedia of Life Rediger på Wikidata

* (en) *Autocrates* i Global Biodiversity Information Facility Rediger på Wikidata

* (en) *Autocrates* hos NCBI Rediger på Wikidata

* (en) *Kategori:Autocrates* – bilder, video eller lyd på Wikimedia Commons Rediger på Wikidata

* *Autocrates* – detaljert informasjon på Wikispecies Rediger på Wikidata